
Kirjaksi saattanut Marianne Mattila mitään alkuperäisestä tekstistä muuttamatta ja mitään sensuroimatta. Ainoastaan kuvat on lisätty.


Kuvat enimmäkseen Esko Kyöstilän ottamia

Elämäni kirja


Mikä vaativa nimi! Toivoni olisi, että jotakin elämästä, sen haaveista, pettymyksistä tulisi tähän merkityksi. Ei mitään rajoittavaa, eikä määrättyä. Tunnelmia, elämyksiä, hetkiä, tapauksia, vähäisiä, pieniä, ehkä mitättömiltä näyttäviä, ehkä suuria- -, kaikkia ailahteluja sisimmässä – sydämen vaatimia.


”Sinun armosi on suuri minua kohtaan.


Sinä olet pelastanut minun sieluni tuonen syvyydestä” Ps. 86:13









Olen syntynyt sunnuntai aamuna 12.kesäkuuta 1892 kello 5.Äitini Amanda Kunikunda o.s. Knihti Nakkilasta / s.3.3.1854. k. 9.5.1932. oli silloin vähän yli 38 vuoden. Isäni Gustaf Erhard Boelius ( s.15.6.1849. k.21.2. 1905.) oli silloin 43 vuoden ikäinen. Vanhin siskoni Tekla (s.22.9. 1872) oli silloin jo 20-vuotias.


Vihtori (s. 26.4.1878) oli 14-vuotias


Kalle (s.22.9.1880) oli 12-vuotias


Kustaa (s.1.6. 1881) oli 11-vuotias


Juho (s.28.9.1883) oli 9-vuotias


Väinö (s.27.7. 1886) oli 6-vuotias


Fanni (s. 1.7. 1888) oli 4 vuoden ja


Matti (s.16.2.1891) oli vähän yli vuoden vanha. Pari vanhempaa tyttöä,


Sandra ja Eetla sekä poika Selim Topias olivat kuolleet nuorina. Heistä ei minulla ole mitään muistoa, muuta kuin mitä on kerrottu. Santra ja Eetla olivat Teklan ja Vihtorin välistä ja Topias Fannin ja Väinön välistä.


Lapsena olin heiveröinen ja pieni. Lastenkamarin uunista olin kuitenkin kerran kylvänyt tuhat pitkin lattiaa ja paitamattina juoksimme Matin kanssa kesän lämmössä pihalla telmien. Äidillä oli suuri talous hoidettavana, meijerit, myllyt ja sekatavarakaupat, joten hän ehti hyvin vähän lasten parissa olemaan. Meillä oli useita palvelijoita ja meistä lapsista huolehti enon Hilma, joka oli uskollinen nuori tyttö. Hänestäkään ei minulla ole mitään mielikuvaa. Ensimmäinen kuva lapsuudestani on kerta, jolloin tiellä oli ojassa alava kohta ja siinä sammakoita, joita me Matti-veljen kanssa kepeillä meloimme yrittäen tietysti saada niitä maalle, mutta kun ne eivät tulleet, aloimme lyödä niitä. Siihen hätiin tuli joku sivukulkija, joka torui meitä kovin, että rääkkäämme eläimiä. Kotona kerroimme asiasta ja siellä saimme äidiltä vielä kovemmat sapiskat.


Kun sain nuoremman veljen Frans Yrjön 4.10.1894. olin kahdenvuotias. Tietysti vauva sai äidin kaiken huomion osakseen ja minä jäin ikään kuin osattomaksi. Tästä syystä kerran hain suuren vasaran ja kun vauva nukkui sänkykamarissa keskellä lattiaa olevassa ”lullussa”, aioin lyödä sillä häntä päähän. Onneksi Tekla, vanhin sisko oli tullut perässäni ja takaapäin sai vasarastani kiinni. Mielessäni on kuva myssypäisestä lapsesta kehdossa ja kohotetusta vasarastani – mutta ajatuksistani tahi aikeistani ei minulla ole mitään muistikuvaa, eikä siitäkään, mitä siitä oli seurauksena.









Sen jälkeen syntyneestä Martti pojasta pidin kovasti ja itkin katkerasti hänen kuolemaansa. Muistan kun äiti herätti meidät, kun pikkuveli oli kuolemassa. Suuret silmät avautuivat pari kertaa - kiersivät katsoen ympärillä olevia ja sitten painuivat umpeen. Se oli minusta surullinen hetki.


Arkun koristamiseen tarvittiin kukkia, ja äiti lähetti meidät pyytämään Helinin tädiltä, Iso-Riutan tyköä, myrtin oksia. Täti antoi niitä paljon. Fanni sisko kysyi maksua, niin täti sanoi: ”Olisitko niistä maksanutkin? Ei tarvitse, myrtti pitää siitä, että sitä leikataan.” Arkun mukana oli joitakin keinotekoisia kukkia ja tummanvihreitä kotkansiipiä. Muistan ne erikoisesti, kun kukkien joukossa oli valkoisia pompuloita, kuin lumipalloja ja yksi kotkansiivistä irtautui ja me asetimme sen muistoksi salin seinälle, jossa se oli useita vuosia.


Itse hautajaisista en muista mitään, mutta myöhemmin muistan äidin itkeneen usein, ja meistä se oli ikävää ja surullista.


Pitkän aikaa jälkeenpäin itkeskelin. Muistan kerran, miten kiipesin piirongin ulosvedettyjen laatikkojen varassa katsomaan peiliin ja siinä surullisia, itkuisia kasvoja katsellessa lauloin pikkuveikkoa muistellen: ”Kukkuu, kukkuu, kaukana kukkuu, aina Saimaan rannalla, ei ole ruuhta rannalla, joka minun Marttini kannattaa.


Ääni ei tahtonut tulla ollenkaan, kun lauloin: ”ruuhet on rannalla pienoiset, Marttini sormet on hienoiset.” Ja kun olin laulanut: ”surutonta hetkee en muistakkaan, kun ei jo Marttini tulekkaan”, niin itkin pitkän aikaa ja sitten menin sängyn alle, jossa nukuin surut unohduksiin. Tämä kuva on mielessäni selvimpiä ja elävimpiä.


Sisällä leikkiessä usein unohduin sängyn alle nukkumaan, ja sieltä sitten joskus keskiyöllä hiivin omaan sänkyyn viluisena ja peläten. Pahempi oli, jos jäi nukkumaan heinäsuuliin ja tallin parveen.


Ei kotonani, eikä koko kylässä ollut hyvää pyykkivettä ja siksi mentiin joenrantaan vaatteita pesemään, ”pyykille”. Tavallinen paikka oli Kolanderin ranta Kivinillä, joskus harvoin käytiin Arbeliuksen rannassa ja joskus Launosissa. Kaikkiin niihin oli kolmen kilometrin matka. Aikaisin aamulla ajettiin hiljaisella hevosella sinne ja kesällä pääsimme me lapset mukaan. Se oli riemullinen retki.


Rannassa saimme melskata mielin määrin vedessä ja maalla, kun vain emme lianneet narulla kuivuvia puhtaiksi pestyjä vaatteita. Tällaiselta retkeltä on ensimuistonani, miten rantakivillä hypellessäni putosin veteen kyljelleni vaatteitten kastuessa kokonaan.


Vanhemmille ei asiasta puhuttu, vaan koetettiin vääntää suurimpia vesiä pois pöksyistä, joina oli väljät klahvipöksyt, joita me nimitimme ”jantturihousuiksi”.


Vasta sitten kun mentiin ruokaa hakemaan, sai äiti tietää asiasta.


Aivan pieninä taaperruksina kuljimme kesällä Launosten rannassa uimassa. Sinne oli matkaa noin kolme kilometriä ja pieniä kun olimme, piti välillä usein levätä. pari kolme kertaa pysähdyttiin tien varteen istumaan. Lähellä rantaa oli Matssonin torppa, jossa herttainen Matssonska antoi meille aina hyvää paksua viiliä, jossa kuori oli varsin paksu. Sitten jaksettiin mennä juoksujalkaa rantaan asti. Uimapaikkana oli vene -ja ruuhilaituri, matala kaivettu ranta, jossa vesi oli aina hyvin lämmintä. Siellä oli harvoin muita lapsia ja me saimme olla yleensä rauhassa. Joskus siinä ongittiin, joskus tehtiin ja uitettiin kaarna- ja savilaivoja. Siellä päivä kului nopeasti ja nälkä ajoi illaksi kotiin. Joskus tuli isä mukaan katiskoita kokemaan.


Hänellä oli aina pieni kirves kainalossa ja me saimme Matin kanssa vuoroin kuljettaa rohtimista kalasäkkiä tahi harvaa koria, johon sitten kalat.

Mahdoin olla enempää kuin kolmen vanha, kun kerran mentiin Matin kanssa taas Kivinin rantaan uimaan eräänä pyhänä. Ennen varsinaista jokirantaa oli siinä vähäinen ojamainen juopa, jonka yli johti kaarisilta. Siinä oli tällä kertaa lapsia ongella. Se oli minulle uutta, että ongessa oli oikea koukku ja siihen pantiin mato. Minäkin pyysin saada onkia ja sellainen minulle annettiin ja käskettiin laittaa mato. Se tuntui kauhistuttavalta, kun se kiemurteli sormissa. Jotenkin se terävän koukun kärkeen meni ja sitten piti kolmasti sylkeä syöttiä ja heittää se kauas veteen.


Siinä oli salakoita, pieniä särkiä ja ahvenia. Joku tuollainen salkki tarttui onkeeni ja sitten sitä oltiin ylpeätä miestä.


Isommilla pojilla, oli Kaukaasia tupakoita mukana, tuskin niitä meillä silloin oli. Joka tapauksessa muistan, miten miehelle annettiin tupakka, ja sitä piti vetää posket lommossa. En muista, miten se meni kurkkuun, tuskin siitä montaa sauhua sai yksin vetää, kun jo toinen tahtoi siitä jatkaa. Koko päivä viivyttiin nyt Arbeliuksen rannassa ja siellä tukkiponttooni-sillan ääressä käytiin uimassa ja taas ylös tupakalle. En muista montako poikaa meitä oli, mutta koko 25 kpl puntti tuli poltetuksi ennen iltaa. Kotiin tulosta en muista mitään, mutta jälkeenpäin kerrottiin, että koko viikon olin ollut kovin kipeänä ja että ” henkeä katsottiin vain valkoisesta nenän nipukasta.” En muista, tuliko siitä muuta rangaistusta tai saivatko vanhemmat selville taudin syyn. Muuten kun meillä oli useita renkipoikia ”trenkipirtissä” ja me mielellämme joskus tahdoimme mennä kuulemaan heidän juttujaan ja katsomaan mitä he siellä puuhasivat, oli meidän määrä tuoda heille tupakoita omasta kaupasta ennen kuin pääsimme sinne. Luultavasti he tyrkyttivät tupakkaa meillekin, ettemme vain sanoisi muille. Eräs näistä ”trenkipojista” oli hyvin kätevä ja hän näperteli pienet ”lamuska reet ” Matille ja minulle. Silloin oli meillä vuohi ja kuttu. Tuo vuohi veti meitä sarvista kulkevan hihnan avulla noissa parire ’ìssä.


Kerran hankikelillä menimme halkometsään vetäen häkkirekiämme ja Matilla oli isän pikkukirves samallalailla kuin hänellä vasemman käden kyynärtaipeessa, terä ulospäin. Noin kilometrin päässä Kotijärven rannalla, nykyisen Kyläsaaren pysäkin kohdalla, jota ei vielä silloin ollut siinä, oli silloin pieni tervalepikkö. Siitä Matti kaatoi puun, se pätkittiin n.11/2 m rangoiksi, jotka sitten raahasimme kotiin, ja niistä sitten halottiin pieniä ”klapeja”, joilla sitten lämmitimme lastenkamaria.


Tästä muistui mieleeni: samassa puusuojassa oli hyvin vanha keittiö-kaappi. Se oli hyvin kaunis ja säilynyt, vain ovi oli irtautunut. Sen me kerran pilkoimme pieniksi klapeiksi ja samana iltana poltimme niistä suurimman osan lastenkamarin uunissa niin, että uuni tuli liian kuumaksi, Sillä kerralla muistan sepittäneeni pitkän sadun pikku tontuista, pulloista ja pienistä luolista maan sisässä. Sadun kerrontaa riitti koko illan. En muista, olinko silloin vielä mitään kirjoja lukenut, vaikka viisivuotisena jo aapista luin, mutta mielikuvitus lensi vilkkaana.


Samassa puusuojassa oli lautoja parsilla ja siellä parsien päällä oli tuulimyllyn ”trälliratas” akseleineen. Tästä vanhemmat pojat Jukka, Väinö ja Mattilan Teutori tekivät vintturin. Ratas sovitettiin akselinsa varaan lautojen väliin ja sitten pitkä köysi kiinnitettiin yhteen puolaan, alapäähän kiinnitettiin peltipönttö, jonka korvien läpi pujotettiin rimahalko ja siinä sitten köyden pää kiinni. Matti veli meni pönttöön sisälle, minä en mahtunut enää ja siksi jäin toiseksi kerraksi.


Pojat ylhäällä panivat keppejä kangiksi rattaan puolien väliin ja väänsivät vuoroaan vaihtaen. Pönttö nousi ja pojat hoilasivat kuin lauttamiehet vinssinsä ääressä. Matti oli jo saamaisillaan lautoihin kiinni tahi vetikö hän jo niistä, joka tapauksessa jonkun kanki lipsahti ja pönttö tuli alas niin, että mossahti, eikä Matille kuinkaan käynyt, mutta ei hän uudelleen mennyt enkä minäkään enää uskaltanut. Tämä tapahtui niin sanotussa Majurin suulissa. Majurin talon oli isäni ostanut ja muistan tyhjän alastoman rakennuksen, jossa lattialla oli viljaa kuivumassa. Miten kauvan talo oli tyhjänä ja käyttämättömänä, sitä en muista. Sen talon pihaan oli rakennettu mylly ja meijeri ja kauvempana oli tuo puusuoja, joka rakennettiin pienen tallin ja navetan päähän. Talli oli parhaita leikkipaikkojamme, se kun oli tyhjä. Joskus vieraitten hevonen sinne vietiin.


Kerran oli kaupunkilaisvieraita tullut meille ja heillä oli olutkori samaisessa tallissa kätkettynä, josta kävivät sitten janoansa juomassa. Enon Eemelin ja Matin kanssa löysimme kätkön ja sitten otimme pullon, jonka joimme, vaikka se oli meistä kovin pahaa kaljaa. Asiasta ei kukaan saanut vihiä.


Meijerissä olivat äiti ja Tekla-sisko hoitajina. Alussa oli oikea meijerska neiti Lamminen. Tuo neiti asui meidän vieraskamarissa, eli kylmässä kamarissa tuvan perällä. Olin ehkä parin kolmenvuotias, kun minulla meni oikean käden käsivarsi poikki. Se lastoitettiin ja kannoin sitä kaulaliinalenkissä. Muistan kuinka tuo neiti Lamminen kerran tuli kamaristaan tupaan ja nähtyään minut sanoi:”Pipi, pipi” ja sekös mua huvitti. Muuta en koko tädistä muista. Oliko hän rouva vai neiti- ehkä rouva, koska häntä muistan sanotun ”Lammiska”.


Meijerin koneenkäyttäjänä muistan olleen Kalle-veli, ja rimaklapeja pätki Väinö. Kerran kun istuin konehuoneen kynnyksellä, lennähti terävä riman pätkä niskaani niin, että tuli paha haava, josta arpi on säilynyt niskassani vieläkin. Vanhemmat veljet l. niin kuin sanottiin ”pojat” kertoivat, että höyrypannun savupiipussa oli niin kova veto, että jos heitti lakin uuniin, se lennähti sieltä ylös ja pihalle.


Meijerissä oli kova koneen kohina ja maitokannujen sälinä. Jos siellä puhui, kuului puhe ulos, vaikka sisällä ei tahtonut saada selvää, mitä toinen puhui. Maitoa ja kirnupiimää olivat usein lapset hakemassa aina viiden kilometrin päästä Pihlavasta asti.


Kerran oli pari poikaa hakemassa maitoa suppusuiseen kannuunsa. Äiti ei huomannut katsoa kannuun, vaan kiireissään täytti kannun ja antoi lapsille pyytäen maksua, joka oli 25 penniä. Silloin toinen poika sanoi, että raha oli kannussa ja työnsi äkkiä likaisen kä-tensä kannunpohjalle asti ja kopeloi rahat sieltä pohjalta. Sieltä tuli likaiset kuparilantit maidolla pestyinä, samalla käsikin puhdistui. Äitiä tuo huvitti, olisihan hän voinut kaataa maidon ensin toiseen astiaan. Maito maksoi silloin 10 p. litra. 15 p. kaksi litraa.

Pihlavan asema





Myllynkäynnistä en juuri muista mitään. Meillä oli tuulimylly Kalle-Mattilan lähellä olevalla pienellä kummulla. Tässä myllyssä olin joskus sen käydessä ja siellä tuntui peloittavalta. Koko rakennelma heilui ja rytisi ja ritisi niin, että pelkäsi koko myllyn hajoavan. Myllyn varpaisto oli parhaita leikkipaikkojamme. Siinä oli ollut varmaan mylly aiemminkin, koska ohuiksi kuluneita myllynkiviä oli varpaitten alla, joka neljän parin alla. Kiven silmäreikä oli tärkeä pata. Joskus siitä kaivettiin aarretta. Lähellä tuulimyllyä oli hiekkakuoppa, jossa kerrottiin olleen lasitehdas. Se on varmaan ollut Suomen ensimmäisiä. Siihen rakennettiin sitten saha ja pian sen perästä tiilitehdas.


Joskus kuljimme tukkireissä metsään talvella. Reessä oli metsään mennessä vaikea pysyä, kun takareki oli sovitettu etureen päälle. Takaisin pääsi tukkikuorman päällä ja pieni kun oli, sai aina varoa huonolla tiellä putoamista. Kerran menimme Matin kanssa tällä tavalla tukinajajien matkassa Preiviikiin Tekla siskon kotiin, josta sitten hevosella kyydittiin meidät jonkun päivän perästä kotiin. Olimme silloin vielä aika pieniä, ettei meitä laskettu yksin kotiin kävelemään. Tekla sisko asui noin 5 kilometrin päässä kotoa Preiviikin kylässä. Eräänä kesänä olimme isän ja äidin kanssa matkalla ”Tlettan työ”, niin kuin minä silloin sanoin, hevosella.


Matka tehtiin n.s. Mistakan kautta. Sillä kohdalla oli lentohiekka-aukea Preiviikin lahden perukalla. Tämä hiekka oli puhtaan valkoista ja kesäkuumalla tietysti kuivaa ja upottavaa. Kärrynpyörät painuivat siihen kappoja myöten lähes ja isä tuli kävelemään kärryjen viereen. Matti aukaisi portit, joita silloin tälläkin matkalla oli jo useita. Tämän hiekkaisen tien kulkeminen oli erikoisen tunnelmallinen mielestäni; pyörien muuten äänetön kulku, linjaarien ääntely rattaiden heilahdellessa puolelta toiselle pehmeässä sihisevässä hiekassa. Kuuma merituuli toi meren rannan luokseni ja se yhtyi tässä kuuman hiekan nostamaan lämpöiseen ilmaan. Kulku tässä oli niin unettava, että painuin rattaiden pohjalle, perässä kun istuin, ja nukuin sinne. Samassa paikassa aina myöhemminkin oli sama tuntu ja henki, jotta aina nukutti ja muistan aina tuon tunnelman. Samalla matkalla menimme siskon kanssa kylään johonkin rantahuvilaan ja siellä oli meistä ikävää. Matti lähti pois yksin ja minä menin äidin polveen nojaamaan. Kun toista poikaa ei näkynyt eikä kuulunut, tuli kaikille hätä. Minä koetin selittää että ”Selmi” meni kotiin. Kovin ympäristöstä haettiin ja huudeltiin, mutta ei poikaa vain mistään kuulunut. Onnettomina lähdettiin Uuteentaloon siskoni kotiin. Siellä palvelija tiesi kertoa, että poika vastikään kävi maitoa ja leipää hakemassa. Puutarhassa poika sitten nukkui penkillä, eikä ollut moksiskaan retkestään.

Fanny– sisar ja miehensä Oskari Linnamaa kotinsa salissa.





Eräänä keväänä, kun Uudentalon vanhin poika oli vasta kapalovauva, tahtoi Tekla minut katsomaan hiukan Selmiä, että hän olisi saanut askaroida vähän vapaammin. Äiti antoi minun lähteä. mutta jo kilometrin päässä Leissannan peltotiellä lähdin takaisin minkä käpälistä pääsi. Tekla kuitenkin sai minut helposti kiinni ja sitten sitä mentiin ja itkettiin. En muista, mitä hän lupasi tai teki, mutta loppumatkan kävelin jo kiltisti. Sitten Uuteentaloon päästyä sain voileivän, mutta en ottanut sitä, kun siinä oli niin vähän voita päällä; sanoin: ”Kotona Mamma antaa paljon paksummalta”. Kun siinä kiukuttelin, pani ”Tletta” minut pimeään kellariin. Ensin huusin tietysti siellä kovasti, mutta kun kukaan ei tullut, rupesin koettelemaan ympärilleni ja huomasin luukun, mistä pääsi kellarin vinttiin. Vintistä ulos pääsi ovesta, joka oli huonosti hakassa. Nyt olin vapaa ja lähdin katselemaan ympärilleni. Tuulimyllyn luona oli samanikäisiä poikia ja pian sitä oli hauskaa. Vasta iltapimeällä menin sisälle. Ei Tekla ollut huomaavinaan minua, mutta löysin ikkunalta voileipäni, ja siinä oli voita nyt noin kaksi kertaa leivän paksuus ja silloinkos se maistui, eikä ”Tletta” enää ollut paha.


Lapsenpiiaksi jouduin sitten eräänä päivänä, kun kaikki olivat ulkona. Minun oli määrä heiluttaa vaunuja, joissa Selmi nukkui. Poika nukkui ensi rauhassa, mutta sitten se heräsi ja nyt rupesin rynkyttä-mään vaunuja. Vähän aikaa se auttoi, mutta sitten tuli itku, joka koveni aina kiivaammaksi, vaikka olisin kuinka vaunuja lykellyt tahi heiluttanut. Lopulta aloin itsekin itkeä. Yhdessä sitten vedettiin duettoa, mutta lopulta jätin pojan ja menin sängyn alle itkemään. Sinne sitten lopulta nukahdin. Kun Teklasisko tuli kotiin, nukkui vauva kiltisti vaunuissa, mutta missä oli hoitaja? Aikansa haettuaan löytyi poika sängyn alta. Sitten sanottiin, ”ettei ollut eno setäänsä parempi”.


Kerran menin Uudentalon saliin ja sieltä peräkamariin, jossa piirongin päällä oli kaunis pieni taskukello. Itsestään selvä oli, että nyt oli Tekla ostanut minulle sen ja siksi pistin kellon perät kaulaani itse kellon pieneen taskuun, joka oli housujen edessä. Mahtavana sitten menin tuulimyllyn luo, jossa tavallisesti oli aina poikia, ja ylpeänä kellostani näyttelin sitä niille. Kovin sitä katseltiin ja kadehdittiin. Leikissä taas aika kului, mutta ihme kyllä kello säilyi. Iltahämärissä talsin taas sisälle, mutta kun sisko huomasi kultakoljat kaulassani, otti hän ne pois, torui kauheasti ja sanoi, ettei minulla ollut mitään oikeutta mennä saliin ja kamariin, enkä saa mennä ottamaan mitään ilman lupaa; se on varkautta. Olin kovasti otettu, ”kun kello oli minun”, olihan se niin pieni.

